Det bugner med blomsterbuketter og varme hilsner i hjemmet hos byråds- og regionsrådskandidaten Tommy Degn fra Dansk Folkeparti. - Jeg har fået over 20 buketter. Så det er overvældende, siger han. De mange hilsner er strømmet ind fra nær og fjern, efter Tommy Degn for omkring to uger siden blev ramt af en blodprop og indlagt på hospitalet. - Jeg blev lagt i koma, og så lå jeg der i 7-8 dage, har jeg fået at vide. Så bliver jeg vækket og lagt over på hjerteafdelingen. Blodproppen ramte den 27. oktober - få dage efter, at valgkampen for alvor var begyndt og valgplakaterne var blevet hængt op. - Det har jo ødelagt valgkampen. Man kan jo ikke føre valgkamp på denne her måde. Vi har nogle ganske udmærkede kandidater, som har overtaget. Selvom det havde været rart med den baggrundsviden jeg har fra samtlige udvalg undtaget kulturudvalget, så havde det været dejligt at kunne have været med i noget valgkamp. Men sådan skulle det ikke være. Fra fremtrædende til - måske - tilbagetrukken rolle Ved kommunalvalget i 2017 spillede Tommy Degn en fremtrædende rolle, da konstitueringen faldt på plads i Rebild Kommune. Her endte han med at forlade forhandlingerne med Den Sociale Fællesliste og Venstre og i stedet støtte den radikale kandidat Leon Sebbelin, der endte med at få fire år mere i borgmesterstolen. I onsdags blev Tommy Degn udskrevet. Han har det godt, men er træt, og skal nu holde sig i ro. - Så jeg passer bare mig selv, drikker noget kaffe og ser lidt tv. Derfor er det slut med valgkamp for ham i denne omgang - men hans plan er dog stadig at være med, når valgaftenen løber af stablen i næste uge. Og det glæder han sig til. Hvilken rolle tænker du, du kommer til at spille? - Det er ikke godt at vide. Sidste gang havde jeg heller ikke forestillet mig at jeg skulle spille nogen speciel rolle. Men det skete jo så. Men i Rebild er det uforudsigeligt, og det er det sikkert også den her gang, slutter Tommy Degn.

Opsummering:
Dansk Folkepartis spidskandidat i Rebild Tommy Degn blev for to uger siden ramt af en blodprop, som sendte ham otte dage i koma. Nu melder han klar til valgaftenen på tirsdag.